De danske spillere kastede sig over hinanden i rød-hvid jubel. På trænerbænken viste coach Olaf Eller store følelser med sin stab. Og udenfor isen jublede 13.000 canadiere over et dansk ishockeylandshold, som har vundet mange canadiske hjerter i den seneste uges tid. Ét point i den ordinære kamp var præcis, hvad holdet var kommet for, og nu er man millimeter fra kvartfinalen. Aldrig er der blevet jublet så meget over 3-3 i en ishockeykamp.

Det danske U20-hold fuldendte endda sensationen ved at besejre Schweiz 4-3 i straffeslag, men det var i høj grad omstændighederne, der imponerede. For hvordan et slidt dansk hold kunne finde fysiske og mentale ressourcer, sølle 25 timer efter det skuffende overtidsnederlag mod Tjekkiet, forstår man ikke. Nede 0-2 i 1. periode kæmpede danskerne sig tilbage, og mål fra Oliver Björkstrand, Anders Krogsgaard og Mikkel Aagaard banede vejen for det utrolige facit med point til Danmark i tre ud af fire gruppekampe.

Målmand George Sørensen diskede op med 42 redninger, kun et døgn efter at han stoppede 44 pucke mod Tjekkiet. Han stoppede det sidste schweiziske straffeslag, efter at holdets kommende NHL-spillere Nikolaj Ehlers og Oliver Björkstrand havde sat hver deres straffeslag med ren verdensklasse.

Med sejren overhalede Danmark både Tjekkiet og Schweiz i gruppen. Det betyder, at Tjekkiet i aften skal slå Rusland, og Schweiz tage point fra Sverige, hvis kvartfinalen skal kikse for Danmark. Man skal lede længe blandt verdens hockeyfans, for at finde folk, der tror på det.

Men det danske hold kan ikke gøre andet end at nyde nytårsaften. De har som det første danske juniorlandshold taget point fra hold i ”Big 7” – verdens førende hockeynationer – og endda både mod Rusland og Tjekkiet. Schweiz har udvidet gruppen til ”Big 8”, og Danmarks sejr var den første danske i historien mod et land med den rangering.